L-akkwist konġunt tat-tagħmir ta' protezzjoni personali mniedi mill-Kummissjoni Ewropea biex tiġi indirizzata l-kriżi tal-Coronavirus kien ta' suċċess. Il-produtturi għamlu offerti li jkopru, u f'xi każijiet anke li jaqbżu, il-kwantitajiet mitluba mill-Istati Membri li ħadu sehem fl-akkwist, għal kull oġġett mitlub. L-akkwist konġunt ikopri maskri tat-tip 2 u 3, ingwanti, goggles, protezzjoni għall-wiċċ, maskri kirurġiċi u overalls. Dan jipprovdi serħan il-moħħ li l-isptarijiet, is-servizzi tal-kura tas-saħħa, il-professjonisti, id-djar tal-kura u n-nies li għandhom bżonnu, se jkollhom it-tagħmir meħtieġ biex jipproteġihom mill-virus u biex jillimita l-firxa tiegħu. It-tagħmir għandu jkun disponibbli ġimagħtejn* wara li l-Istati Membri jiffirmaw il-kuntratti mal-offerenti, u huma mħeġġa jagħmlu dan mill-aktar fis possibbli. Il-President tal-Kummissjoni Ewropea, Ursula von der Leyen, qalet: “Bħalissa madwar id-dinja hawn bżonn urġenti ta' lbies protettiv u ta' tagħmir mediku. Għalhekk, l-Inizjattiva Ewropea ta' Akkwist Konġunt kienet ta' suċċess għax kienet kapaċi tiżgura offerti konkreti ta' skala konsiderevoli fis-suq dinji, u fl-iqsar żmien possibbli. Din hija s-solidarjetà tal-UE fil-prattika. Dan il-fatt juri l-benefiċċji li jinkisbu meta wieħed ikun parti mill-Unjoni. Il-materjal dalwaqt se jkun ta' għajnuna konsiderevoli fl-Italja, fi Spanja u fi 23 Stat Membru ieħor. Issa, f'idejn l-Istati Membri biex jiffirmaw il-kuntratti meħtieġa malajr kemm jista' jkun.” Il-Kummissarju Kyriakides, inkarigata mis-Saħħa u s-Sikurezza Alimentari qalet: “Nilqa' r-riżultati tajbin ħafna li nkisbu bl-akkwist konġunt tal-UE. Il-prijorità tagħna hija li niżguraw li dawk li qed jaħdmu bla heda biex jipproteġuna u jsalvaw il-ħajjiet, jiġifieri l-professjonisti tal-kura tas-saħħa tagħna, ikollhom it-tagħmir protettiv meħtieġ. L-offerti li rċevejna wieġbu b'mod pożittiv għat-talbiet tal-Istati Membri għal tagħmir tas-salvataġġ bħal maskri, ingwanti u overalls. Dan il-materjal essenzjali dalwaqt se jingħata lil dawk fil-bżonn. Flimkien, se jirnexxilna nirbħu din il-ġlieda. ” Il-Kummissarju Breton inkarigat mis-suq intern u l-industrija qal: “Dan l-akkwist konġunt juri s-setgħa li għandna meta naħdmu flimkien b'mod ikkoordinat. B'dan l-akkwist konġunt, l-Istati Membri ngħaqdu flimkien biex jixtru provvisti mediċi. Fl-istess ħin, qed inkomplu naħdmu mal-industrija biex inżidu l-produzzjoni u nattivaw modi alternattivi ta' kif jiġi mmanifatturat it-tagħmir li neħtieġu. Il-Kummissjoni se tkompli tappoġġa dan l-isforz industrijali kollettiv u taħdem mal-Istati Membri biex il-materjal jasal għand dawk li għandhom l-aktar bżonnu.” 25 Stat Membru ħadu sehem f'dan l-akkwist konġunt. L-offerti qed jiġu evalwati u l-kuntratti mistennija jiġu ffirmati fil-jiem li ġejjin. L-akkwist konġunt huwa mezz b'saħħtu ħafna għall-Istati Membri biex bil-koordinazzjoni tal-Kummissjoni Ewropea, jingħaqdu flimkien u jixtru oġġetti fis-swieq. L-akkwist għall-biċċa l-kbira tat-tagħmir ikkonċernat tnieda biss ġimgħa ilu, jiġifieri fis-17 ta' Marzu, filwaqt li s-sejħa għall-akkwist ta' maskri tnediet inizjalment fit-28 ta' Frar. * Skont l-offerti, il-kapaċità tal-produzzjoni tal-kumpaniji, il-ħin meħtieġ għall-konsenja u l-ispeċifikazzjonijiet tal-kuntratti.